Két Budapest Ritmo!

**Fesztiválokkal keretezi az őszt a Hangvető és a WOMEX**

**Október 9–10.** között jön az eddigiektől eltérő [**Budapest Ritmo Piknik**](http://budapestritmo.hu) 15 ingyenes szabadtéri világzenei koncerttel. A [CAFe Budapest](https://cafebudapestfest.hu/) nyitányának teljes line-upja a Budapest Ritmo Piknik [weboldalán](http://budapestritmo.hu) olvasható. Vírusmentes, piknikelős, zenefelfedezős koraőszt mindenkinek!

Bár a WOMEX nagyrészt virtuálisan valósul meg, Budapest azért nem marad világzenei fesztivál nélkül. **Október 22–24.** között jön a CAFe Budapest záróeseménye, a **Budapest Ritmo feat. WOMEX**, mely során a Müpa két színpadán lép majd fel négy magyar [WOMEX  20](https://www.womex.com/)-ra beválogatott zenekar: a Dalinda, az Ötödik évszak, a Babra és a Magos Együttes.

Végül, de nem utolsó sorban, hatalmas büszkeségünk bejelenteni az örömhírt, hogy magyar cigány származású énekesnő, **Lakatos Mónika kapja idén a világzene legnagyobb kitüntetését, a WOMEX Artist Award életműdíjat**. Mónika a méltán híres nagyecsedi oláh cigány közösség kiemelkedő alakja, aki három formációban és szólóénekesként is lélegzetelállító tehetségről, szakmai alázatról tett tanúbizonyságot. Több évtizedes munkásságát ismeri el most a nemzetközi zenei közösség. Lakatos Mónika **gálakoncertje** október 24-én lesz a Budapest Ritmo feat. WOMEX keretében.

Budapest Ritmo Piknik

A Budapest Ritmo Piknik az öt éve megszokott nívós Budapest Ritmo járványbarát újragondolása. **Október 9–10.** között **15 ingyenes, szabadtéri koncert**tel várjuk a közönséget, ezúttal nem az Akváriumban, hanem három budapesti köztéren: a Millenáris parkban, a Hunyadi téri piac mellett és a Rákóczi téri piac előtt. A piacon vásárló családoktól a környéken biciklizőkig, a világzene öreg motorosaitól a hazai szcénát most felfedezőkig, várunk mindenkit egy ingyenes, kültéri, szorongásmentes őszindító fesztiválra.

A város legnagyobb világzenei fesztiválja az eddigi legerősebb, kizárólag hazai előadókból álló line-upjával jelentkezik. A Budapest Ritmo Piknik a felfedezések és újrafelfedezések, a kötetelen zenehallgatás ünnepe, ahol az ősz utolsó meleg napsugarai mellett, vírus-szorongástól mentesen élvezhetjük a hazai világzenét.

A Rákóczi téren pénteken a Common Vibes mentoráltjai, a **Várkonyi Csibészek** zenélnek, utánuk **Sena Dagadu** afrobeat szólókoncertje várható. Szombaton a Rákóczi téren a ¡**Nosnach** klezmer-chansonja, majd **Balogh Kálmán és Lukács Miklós** cimbalomduója hallható, utánuk pedig a **Los Orangutanes**, a kelet-európai cumbiazenekar lép fel.

A Millenáris parkban pénteken **Lakatos Mónika Rostás Mihály Mazsi**val, majd a **Csángálló** zenekar lép fel, szombaton a bulizenét az **Etnorom** biztosítja, igazi kuriózumként a görög–magyar **Meybahar** és a méltán világhíres **Borbély–Dresch Quartet** admost először piknikkoncertet.

Végül, de nem utolsó sorban, a Hunyadi téren pénteken a **Branka Trio** szerb–magyar népdalperformanszát és a **Meszecsinka** pszichedelikus folkját, szombaton pedig a **Le Rom** és a **Romano Drom** cigányzenekarok tánczenéjét lehet meghallgatni. Itt lép fel október 10-én reggel gyerekeknek szóló mesekoncertjével **Paár Julcsi Hangoló**ja.

A Budapest Ritmo a város legnagyobb világzenei fesztiválja, amit 2020-ban ötödik alkalommal, most rendhagyó körülmények közt rendez a szervező Hangvető és a CAFe Budapest Kortárs Művészeti Fesztivál. A Budapest Ritmo Piknik koncertjei ingyenesek. A műsorváltoztatás jogát fenntartjuk.

További infomáció:

<https://www.budapestritmo.hu/>

[sajto@budapesritmo.hu](mailto:sajto@budapesritmo.hu)

Budapest Ritmo feat. WOMEX

Ha a világ nem jön Budapestre, Budapest megy világgá! 2020-ban második alkalommal nyerte el Budapest a **WOMEX**, a világzene legnagyobb eseményének rendezési jogát. A járványhelyzetre való tekintettel a programok egy részét virtuálisan tartjuk, azonban itthon exkluzív, szűk közönség előtt tartott **élő WOMEX-koncertek**kel készülünk a **Müpában**. Ez a **Budapest Ritmo feat. WOMEX**!

A Hangvető és a CAFe Budapest **október 22–24.** közt rendezi a **Budapest Ritmo feat. WOMEX** fesztivált, ahol az idén a WOMEX zsűrije által beválogatott zenekarok, a **Dalinda**, a **Magos Együttes**, a **Babra**, és az **Ötödik évszak** lépnek majd fel a **Müpa** Fesztivál Színházában.

A **WOMEX** a globális zenei élet legnagyobb konferenciája: egyszerre vásár, világzenei fesztivál, konferencia, zenei dokumentumfilmek bemutatója és díjkiosztó ünnepség. Kiváló alkalom arra, hogy végre találkozzanak egymással a zeneipar fontos emberei – ha más nem, hát virtuálisan. Alkalom a hazai világzene ünneplésére, új tehetségek befutására, üzletkötésre, koncertek és fesztiválok programjának lekötésére, tanulásra és kultúrdiplomáciai eseményekre.

A Budapest Ritmo feat. WOMEX fesztivált a mindenkori járványügyi rendeletek, és a Müpa házszabályainak betartásával, a legnagyobb körültekintéssel rendezzük. A műsorváltoztatás jogát fenntartjuk.

Jegyeket a [Budapest Ritmo](https://www.budapestritmo.hu/) és a [CAFe Budapest Kortárs Művészeti Fesztivál](https://cafebudapestfest.hu/) weboldalán vásárolhatnak az érdeklődők.

További infomáció:

<https://www.budapestritmo.hu/>

[sajto@budapesritmo.hu](mailto:sajto@budapesritmo.hu)

Lakatos Mónika, WOMEX-életműdíjas

**Hatalmas büszkeséggel jelentjük be, hogy idén a WOMEX Artist Award életműdíjat nem más kapja, mint Lakatos Mónika!** Mónikát az oláh cigány zenei hagyomány képviselői közül is kiemeli varázslatos énekhangja és lenyűgöző jelenléte, a zene iránti végtelen alázatossága.

Az oláh cigányság kisebbség közt is kisebbségként él Magyarországon. Húsz-harmincezer főt számláló közösségük értékrendjében magas helyen van a hagyományok tisztelete. A közösség érzelmi élete, abszolút origója a zene, a közös zenélés – dalban kérnek bocsánatot, dalban vigadnak és gyászolnak, dallal köszöntik egymást.

Lakatos Mónika a világhírű énekeseiről híres nagyecsedi cigány közösségben nőtt fel, aki édesapjától és nénikéitől tanult énekelni. Az istenadta tehetség az 1996-os Ki mit tud?-on tűnt fel a nagyközönség előtt, amire tudta nélkül nevezték be, és amit romák közt elsőként meg is nyert.

Mónika életének minden pillanatát áthatja a zene. Énekesnőként számos formációban, köztük a cigány hagyományon alapuló világzenét játszó Romengóban, és a több családtagot is bevonó Cigány Hangokban is szerepel. Lakatos Mónika szólólemeze, a [Romanimo](https://open.spotify.com/artist/1uaAyxQy8S60Z9L58Hs1Dt), amin szívfájdító, lassú dalokat, hallgatókat énekel, a World Music Charts Europe top 5 lemeze közé került. Saját bevallása szerint nincs két egyforma fellépése, mindig az adott pillanat érzelmei befolyásolják, hogyan énekel – és mai napig mindig izgul fellépés előtt.

Lakatos Mónika **gálakoncert**je a Budapest Ritmo feat. WOMEX fesztivál keretében október 24-én lesz majd a Müpa Bartók Béla Nemzeti Hangversenytermének színpadán. Az énekesnő a díjat a Muzsikás együttes tagjaitól veszi majd át. A WOMEX Artist Award életműdíj a nép- és világzene műfajának legrangosabb elismerése – ebben hazai zenekarnak összesen egyszer, 2008-ban volt része, akkor a Muzsikás együttes kapta.

További infomáció:

<https://www.budapestritmo.hu/>

[sajto@budapesritmo.hu](mailto:sajto@budapesritmo.hu)